WORK พุ่ง 6.10% แรงในรอบ 5 เดือน มองเรทติ้งเพิ่มแข็งแกร่ง-หนุนกำไรโต
WORK พุ่ง 6.10% แรงในรอบ 5 เดือน มองเรทติ้งเพิ่มแข็งแกร่ง-หนุนกำไรโต
3 ก.ย. 2558

บริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK ณ เวลา 11.01 น. ราคาหุ้นอยู่ที่ระดับ 43.50 บาท บวก 2.50 บาท หรือ 6.10% ด้วยมูลค่าซื้อขาย 90.66 ล้านบาท ราคาหุ้นพุ่งแรงในรอบ 5 เดือน นับตั้งแต่หุ้นยืนที่ระดับ 43.50 บาท เมื่อวันที่ 2 เม.ย.58

บล.เคจีไอ(ประเทศไทย)ระบุในบทวิเคราะห์ฯว่า(3 ก.ย.) กสทช.เปิดเผยข้อมูลส่วนแบ่งผู้ชมระหว่าง 6 ช่องทีวีอะนาล็อก และ 21 ช่องใหม่ดิจิตอล โดยพบว่าช่องทีวีดิจิตอลมีสัดส่วนเพิ่มขึ้นอย่างต่อเนื่องตั้งแต่ต้นปี จาก 24.5% เป็น 36.2% หรือเพิ่มขึ้น 1.67% ต่อเดือน ซึ่งถือเป็นแนวโน้มที่ดีต่อกลุ่มที่จะมีโอกาสเพิ่มเรทติ้งจากการพัฒนาคอนเทนท์ได้ต่อเนื่อง
โดยคาดว่าสัดส่วนดังกล่าวจะสามารถขึ้นไปถึง 45-50% ภายในสิ้นปี 2558 พร้อมแนะ”ซื้อ”หุ้น WORK ที่เคจีไอฯชอบมากที่สุด ทั้งในเรทติ้งของช่องที่เพิ่มขึ้นอย่างแข็งแกร่ง และสามารถสร้างกำไรเติบโตอย่างต่อเนื่องด้วย โดยให้ราคาเป้าหมาย 51 บาท